text: [{"text_idx": "#000003", "text": "Guutuu Addunyaa keessatti lakkoofsi namoota Vaayirasii koroonaatiin qabamanii miiliyoona 10 dabre"}, {"text_idx": "#000004", "text": "Weerarri Vaayirasii koroonaa ji\u2019a jaha dura Chaayinaa keessatti ka\u2019e guutuu addunyaa keessa tatamsa\u2019uun, hanga guyyaa har\u2019aatti namoonni 10,105,629 vaayirasichaan qabamuu gabaafame. Gama biraatiin ammoo namoota vaayirasichaan qabaman jidduu 5,477,837 kan fayyan yoo tahu, namoonni kuma 500 fi kuma 2 ol tahan ammoo sababa vaayirasii kanaatiin du\u2019uu ragaaleen ni addeessu.\nWeerarri Vaayirasichaa biyyoota Awrooppaa fi Eeshiyaa jalqaba akka malee hubee ture keessatti kan hir\u2019ataa jiru yoo tahu, gama biraatiin ammoo Ardiilee Ameerikaa lamaan, Afrikaa fi naannawa Kibba Eshiyaa keessumattuu Indiyaa, Paakistaan, Bangilaadish fi Afgaanistaan keessatti daran hammaataa jira.\nBiyyoota addunyaa hunda caalaa vaayirasiin koroonaa U.S.A. miidhaa jira. Haaluma kanaan biyyattii keessatti hanga guyyaa har\u2019aatti namoota 2,596,770 vaayirasichaan qabamuu gabaafame jidduu, namoonni 128,152 du\u2019anii jiru.\nMootummaan Ameerikaa weerarri vaayirasichaa diinagdee biyyattii hubaa jira jechuun torbee sade dura sochii ummata irra kaahe kaasuu hordofuun, vaayirasichi yeroo ammaa kutaalee tokko tokko keessatti haala kanaan duraa caalaa hamaa taheen babal\u2019ataa jira.\nKutaalee biyyattii vaayirasichi haarayatti keessatti babal\u2019ataa jiru jidduu Filooridaa fi Teeksisa adda duree yoo tahan, guyyaa kaleessaa kutaa Flooridaa keessatti qofa vaayirasichi haarayatti namoota 9,500 irratti argamuu gabaafame. Kanuma hordofuun bulchiinsi kutaalee lamaanii sochii ummataa fi diinagdee yeroo lammataaf deebisanii cufuu beeksisan."}, {"text_idx": "#000005", "text": "Biraaziil fi Indiyaa keessattis lakkoofsi namoota vaayirasichaan qabamanii saffisaan dabalaa jira.\nArdii Afrikaa keessattis hanga guyyaa kaleessatti namoota 374,749 vaayirasichaan qabamuu mirkanaahee jidduu 9,519 du\u2019uu gabaafame.\nItyoophiyaa keessattis hanga guyyaa kaleessatti namoota vaayirasichaan qabamanii 5,570 akka gaheefi, namoonni 94 sababa vaayirasichaatiin du\u2019uu ibsame. Akka naannoo Oromiyaatti ammoo hanga ammaatti vaayirasichi namoota 308 irratti akka argame, dabalataanis namoota kanneen jidduu 8 du\u2019uu ibsi biiroo Fayyaa Oromiyaa irraa argame ni addeessa."}, {"text_idx": "#000008", "text": "700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?\n696: Azkaara Salaata waajibaa boodaa yeroo biroo yoo qara\u2019e akkami?"}]